**EMA: Preliminarni podaci pokazuju da su cjepiva protiv bolesti COVID-19 učinkovita u zaštiti od teškog oblika bolesti i hospitalizacije uzrokovanih varijantom omikron**

12.01.2022.

Europska agencija za lijekove (EMA) [nastavlja s praćenjem novih podataka o učinkovitosti cjepiva protiv bolesti COVID-19, uključujući bolest uzrokovanu varijantom omikron, koja se trenutačno ubrzano širi Europskom unijom (EU)](https://www.ema.europa.eu/en/news/preliminary-data-indicate-covid-19-vaccines-remain-effective-against-severe-disease-hospitalisation).

Iako se varijanta omikron pokazuje kao zaraznija u odnosu na druge varijante virusa SARS-COV-2, ispitivanja iz Južne Afrike, Ujedinjenog Kraljevstva i pojedinih država članica EU-a ukazuju na manji rizik od hospitalizacije nakon zaraze varijantom omikron. Na temelju predmetnih ispitivanja, trenutačno se procjenjuje da varijanta omikron predstavlja između trećine i polovine rizika u odnosu na varijantu delta.

Rezultati nedavno objavljenih ispitivanja pokazuju da je učinkovitost cjepiva protiv simptomatske bolesti niža uz omikron nego uz druge varijante te da s vremenom slabi. Kao rezultat, više cijepljenih osoba će vjerojatno razviti bolest uzrokovanu varijantom omikron.

Međutim, predmetna ispitivanja također pokazuju da cijepljenje i dalje pruža visoku razinu zaštite od teškog oblika bolesti i hospitalizacije povezanih s varijantom omikron. Najnoviji dokazi, koji uključuju podatke o učinkovitosti cjepiva u općoj primjeni (*real-world* data), također upućuju na to da su osobe koje su primile *booster*dozu cjepiva bolje zaštićene od osoba koje su završile primarno cijepljenje a nisu primile *booster*dozu. Podaci iz Južne Afrike pokazuju da osobe koje su primile dvije doze cjepiva protiv bolesti COVID-19 imaju do 70% zaštite od hospitalizacije. [[1]](https://www.halmed.hr/Novosti-i-edukacije/Novosti/2022/Preliminarni-podaci-pokazuju-da-su-cjepiva-protiv-bolesti-COVID-19-ucinkovita-u-zastiti-od-teskog-oblika-bolesti-i-hospitalizacije-uzrokovanih-varijantom-omikron/2812#_ftn1) Slični podaci iz Ujedinjenog Kraljevstva pokazuju da, iako zaštita opada nekoliko mjeseci nakon cijepljenja, zaštita od hospitalizacije ponovno raste na 90% nakon primjene *booster*doze. [[2]](https://www.halmed.hr/Novosti-i-edukacije/Novosti/2022/Preliminarni-podaci-pokazuju-da-su-cjepiva-protiv-bolesti-COVID-19-ucinkovita-u-zastiti-od-teskog-oblika-bolesti-i-hospitalizacije-uzrokovanih-varijantom-omikron/2812#_ftn1)

EMA će nastaviti s procjenom podataka o učinkovitosti cjepiva i ozbiljnosti bolesti, kao i podataka vezanih uz prisutne varijante i prirodno izlaganje omikronu, kako navedeni podaci budu postajali dostupni. Ishod ovih procjena može utjecati na buduće strategije cijepljenja koje preporučuju stručnjaci u državama članicama EU/EGP-a.

EMA naglašava da cijepljenje ostaje ključni dio pristupa borbi protiv trenutačne pandemije. U skladu s preporukama nacionalnih tijela, potrebno je nastaviti s naporima kojima će se osigurati da se što veći broj djelomično cijepljenih i necijepljenih osoba u potpunosti cijepi protiv bolesti COVID-19 te da se ubrza primjena *booster* doza cjepiva.

[[1]](https://www.halmed.hr/Novosti-i-edukacije/Novosti/2022/Preliminarni-podaci-pokazuju-da-su-cjepiva-protiv-bolesti-COVID-19-ucinkovita-u-zastiti-od-teskog-oblika-bolesti-i-hospitalizacije-uzrokovanih-varijantom-omikron/2812%22%20%5Cl%20%22_ftnref1) E Collie S, Moultrie H, Bekker L, Gray G. Effectiveness of BNT162b2 Vaccine against Omicron Variant in South Africa. N Engl J Med 2021. December 29, 2021.

[[2]](https://www.halmed.hr/Novosti-i-edukacije/Novosti/2022/Preliminarni-podaci-pokazuju-da-su-cjepiva-protiv-bolesti-COVID-19-ucinkovita-u-zastiti-od-teskog-oblika-bolesti-i-hospitalizacije-uzrokovanih-varijantom-omikron/2812%22%20%5Cl%20%22_ftnref2) UK Health Security Agency. SARS-CoV-2 variants of concern and variants under investigation in England. Technical briefing: Update on hospitalisation and vaccine effectiveness for Omicron VOC-21NOV-01 (B.1.1.529). December 31, 2021.